Her er nyttårsbarnet Charlie
- Jeg tenkte ikke lover at Charlie kanskje kunne være nyttårsbarnet før jeg så rakettene utenfor. Da spurte jeg Lasse om det hadde blitt 2013, forteller mamma Cecilie Forsberg Ellefsen til VG. Og det hadde det blitt, med små marginer. Vesle Charlie Charlie ble loggført 00.01, 1. januar, akkurat i tide til å kapre tittelen som årets nyttårsbarn.Da VG var på besøk på sykehuset i kveld var et stort presseoppbud til stede. - Det er klart det er gøy med så mye oppmerksomhet. Det er ikke alle nyfødte som får så stor interesse, sier den nybakte nyttårspappaen, Lasse Forsberg Ellefsen til VG. De nybakte foreldrene var ikke klar over at Charlie var nyttårsbarnet før i dag tidlig. - Jeg visste ikke at klokka var så nært opptil midnatt da han kom til verden, for det var naturlig nok og vi visste at det også var andre barn som kom til verden på sykehuset rundt den samme tiden. Så det kom som en stor overraskelse da vi i dag tidlig fikk beskjeden om at han var nyttårsbarnet, forteller pappaen.For konkurransen var stor. I løpet av de første fem minuttene av 2013 kom tre barn til verden ved Drammen sykehus. Det var lokalavisen Drammens Tidende som først meldte om nyttårsbarn-boomet i elvebyen. I løpet av få minutter etter Charlie kom det to barn til på sykehuset. De tre barna ble født med fire minutters mellomrom. Klokken 00.01, 00.03, 00.05. Hvert av dem ville vært nyttårsbarn. I tillegg fikk avdelingen to barn til på morgenkvisten. - Det var veldig spesielt. Det har vi aldri opplevd før. Det finnes mange store fødeavdelinger i landet, men at det kommer tre barn på få minutter her i Drammen er spesielt nok i seg selv, sier jordmor Katrine Sommefeldt Lysne til VG. Hun har jobbet ved fødeavdelingen i Drammen i seks år. - Det er lenge siden vi fikk nyttårsbarnet sist, i 1997.Lasse og kona Cecilie har datteren Lilly (3) fra tidligere. Paret hadde egentlig termin 27. desember, men Charlie lot vente på seg. Nyttårsaften var paret inne til kontroll på sykehuset. - Vi skulle inn til en vanlig undersøkelse på morgenen. Den endte med at vi ble lagt inn. Ting gikk rolig for seg til 20-tiden. Da gikk vannet og fødselen var i gang fra 22-tiden, forteller Lasse. - Det gikk fort, når det først begynte. Charlie var forøvrig 50 centimeter lang og veide 3400 gram da han ble født.- Både mødre og barn har det bra. Fødslene gikk naturlig og fint for seg. Det er vi opptatt av i Drammen, sier Sommerfeldt. - Det kan nesten virke som det har blitt gjort en innsats for å skaffe nyttårsbarnet i år? - Det lar seg nok ikke gjøre, så dette er tilfeldigheter, ler Lysne.Dermed måtte Volda se seg ettertrykkelig slått på målstreken. Lenge så det ut til at ingen skulle klare å slå Levie Kristin Sætre, som ble født klokken 0.13 på årets første dag. Ifølge Sunnmørsposten er alt vel med både mor og barn etter et døgn på sykehuset. Nybakt bestemor Anja Sætre er også fornøyd. - Det er mitt første barnebarn, og jeg er veldig stolt, kan hun fortelle. Men barnebarnet ble altså snytt for tittelen «Årets nyttårsbarn». Volda kunne også notere seg for en av de aller siste fødslene i 2012. To barn kom nemlig til verden på sykehuset denne natten, på hver sin side av midnatt.Da de største sykehusene meldte seg på i «kampen om nyttårsbarnet», var jobben for lengst gjort ferdig på Sunnmøre. Fødeavdelingen ved Akershus universitetssykehus (Ahus) opplyser at deres første fødsel i 2013 skjedde da en gutt ble født klokken 2.03 natt til tirsdag. På neste plass følger et barn som ble forløst ved keisersnitt på Ullevål sykehus i Oslo klokken 2.15. Ved fødeavdelingen på Haukeland universitetssjukehus i Bergen ble det født en jente klokken 3.09. I Trondheim var det ved 4.30-tiden ennå ingen opplysninger registrert om nyfødte barn, opplyser St. Olavs hospital.Nyttårsbarnet kunne ha blitt født i Tromsø, men en liten krabat valgte å komme til verden seks minutter før midnatt, opplyser Universitetssykehuset Nord-Norge (UNN). På «rett» side av nyttår var det ved 6.30-tiden tirsdag morgen ennå ikke blitt født noen i Tromsø, men en baby var på vei, kunne fødeavdelingen opplyse. I den folkerike kommunen Bærum vest for Oslo var det fram til 6.30-tiden tirsdag morgen ennå ikke født noen. Kilde: NTB/VG
Etter at Volda sjukehus i et par timer lå an til å vinne kampen om årets nyttårsbarn, meldte Drammen sykehus at de tok samtlige pallplasseringer.